送龍辭三章  其一
作者：陳造
朝代：宋

paragraphs: 沈燎兮桂醑，笳簫鳴鳴兮逢逢其鼓。
緩吳歈兮蹌越舞，送龍兮歸處。
龍之歸兮悅娭，翻倒霄霏兮膠轕霧雨。
歷館娃兮不留，過胥口兮小顧。
水天模糊兮迷仰俯，仙真迎兮排空。
蛟鼉駢羅兮而在下，祥飈肅兮綠輿。
非烟羃兮紫府，翹儂望兮何所。
目屯雲兮南騖，心靡迤兮延佇。